લોકડાઉનમાં કંપનીને બહારથી તાળું મારી કામ કરાવનાર માલિક અને મેનેજર સામે પોલીસ ફરિયાદ | નવગુજરાત સમય
લોકડાઉનમાં કંપનીને બહારથી તાળું મારી કામ કરાવનાર માલિક અને મેનેજર સામે પોલીસ ફરિયાદ
રખિયાલ પોલીસની પ્રવીણ એસ્ટેટની લેન્સ એનર્જી સોલ્યુશન પ્રા.લિ. સામે કાર્યવાહી
સમગ્ર રાજ્યમાં લોક ડાઉન છે ત્યારે રખિયાલમાં આવેલી કંપનીને બહારથી તાળું મારી અંદર કારીગરોને કામ કરાવનાર કંપનીના માલિક-મેનેજર સામે ફરિયાદ નોંધવામાં આવી છે. રખિયાલ પોલીસે બંને સામે જાહેરનામાના ભંગ અને મહામારી અધિનિયમની કલમ હેઠળ કાર્યવાહી કરી છે.
કોરોનાની વૈશ્વિક બીમારીને પગલે હેલ્થ વિભાગે 13 માર્ચ 2020થી રોગને એપેડેમિક ડીસીઝ 1897ની જોગવાઇમાં લીધો છે. ત્યારબાદ સમગ્ર રાજ્યમાં લોકડાઉન કરવાનો પણ આદેશ કરવામાં આવ્યો છે. રખિયાલના પીએસઆઇ એમ.વી.ભાટિયા પોતાના વિસ્તારમાં પેટ્રોલિંગ કરી રહ્યાં હતા ત્યારે પોલીસ કંટ્રોલરૂમથી મેસેજ મળ્યો હતો કે, પ્રવીણ એસ્ટેટમાં બહારથી તાળું મારી દેવામાં આવ્યું છે, પરંતુ અંદર 15 લોકો કામ કરી રહ્યાં છે! તેથી પોલીસ ભારે જહેમત બાદ એસ્ટેટની અંદર પહોંચી હતી.
ત્યારે રસ્તામાં એક આધેડ મળ્યા હતાં. તેમની પૃચ્છા કરતા પોતાનું નામ રવિન્દ્રભાઇ નરેન્દ્રભાઇ ખત્રી (ઉં.વ.50, રહે. ઘાટલોડિયા) હોવાનું જણાવી કહ્યું હતું કે, લેન્સ એનર્જી સોલ્યુશન પ્રા.લિ. કંપનીમાં એચ.આર.મેનેજર તરીકે ફરજ અદા કરે છે. જેથી પોલીસ તેમને લઇ કંપનીની અંદર પહોંચી ત્યારે 15 માણસો કમ્પ્યૂટર સહિતના મશીનો સાથે કામ કરતા જોવા મળ્યાં હતાં. જેથી પોલીસે રવિન્દ્રભાઇને કંપની અંગે પૃચ્છા કરતા તેમણે જણાવ્યું હતું કે, લેન્સ એનર્જી સોલ્યુશન પ્રા.લિ.ના ડિરેક્ટર ધવલભાઇ જયેશકુમાર શાહ (રહે.નારણપુરા) છે અને તેમણે જ કંપની ખોલી કારીગરોને કામ ચાલુ રાખવા કહ્યું હતું.પોલીસને વિગતો મળ્યા બાદ PSI એમ.વી.ભાટિયાએ ધવલ શાહ અને રવિન્દ્ર ખત્રી સામે જાહેરનામાનો ભંગ અને મહામારી અધિનિયમની જુદી જુદી કલમ હેઠળ ફરિયાદ નોંધી તપાસ આદરી છે.